**ΕΡΤ2 – Τροποποιήσεις προγράμματος**

**Σας ενημερώνουμε ότι το πρόγραμμα της ΕΡΤ2 τροποποιείται ως εξής:**

**ΠΕΜΠΤΗ 20 ΑΠΡΙΛΙΟΥ 2023**

**......................................................................**

**19.10 ΞΕΝΟ ΝΤΟΚΙΜΑΝΤΕΡ GR**

**20.00 ΜΟΝΟΓΡΑΜΜΑ (2021-2022) (Ε) W**

**«Κατερίνα Χέλμη»**

Άφησε ξεχωριστό το στίγμα της στην ιστορία του ελληνικού θεάτρου και κινηματογράφου.

Όμορφη, αριστοκρατική, μοναδική στο είδος της, ερμήνευσε συγκλονιστικούς, ακόμα και κόντρα ρόλους.

Η **Κατερίνα Χέλμη** αυτοβιογραφείται στο **«Μονόγραμμα».**

Μεγάλωσε στην Πλάκα σε ένα θεατρόφιλο περιβάλλον που αγαπούσε τις Τέχνες. Οι εξετάσεις στη Σχολή του Εθνικού Θεάτρου ήταν σχεδόν μονόδρομος.

*«Η Βάσω Μανωλίδου με προετοίμασε, μου έμαθε τη Μαργαρίτα από τον “Φάουστ” του Γκαίτε. Στις εξετάσεις ο Ροντήρης με ρώτησε “ποιος σου έμαθε αυτό το κομμάτι; Έτσι όπως το λες, εγώ το έχω διδάξει”».*

Η Δραματική Σχολή του Εθνικού Θεάτρου ήταν η πρώτη της επιλογή, αλλά ο Βασίλης Διαμαντόπουλος την έπεισε να γνωρίσει τον Κάρολο Κουν και να φοιτήσει στη Σχολή του Θεάτρου Τέχνης.

Το 1962, συμμετείχε στην ιστορική παράσταση του θεατρικού έργου του Αλέκου Γαλανού «Κόκκινα Φανάρια», που ανέβηκε στο θέατρο «Πορεία» σε σκηνοθεσία Αλέξη Δαμιανού και μουσική Σταύρου Ξαρχάκου.

Η φίλη της Μαίρη Χρονοπούλου της το πρότεινε: *«Έλα από το θέατρο, έχουμε ένα έργο με πολλούς ρόλους…».*

Ερμήνευσε τον ρόλο της Μαρίνας που ερωτεύεται παράφορα έναν σωματέμπορο. Τον ίδιο ρόλο ερμήνευσε και στην κινηματογραφική μεταφορά του έργου από τον Βασίλη Γεωργιάδη.

Πρωτοεμφανίστηκε στον κινηματογράφο, με την ταινία «Μπάρμπα-Γιάννης ο Κανατάς». «Έγκλημα στο Κολωνάκι», «Νόμος 4000», «Ίλιγγος», «Η αγάπη μας» ακολούθησαν τα επόμενα χρόνια μαζί με το θέατρο…

Κατά τη διάρκεια της σταδιοδρομίας της έχει συμμετάσχει σε περισσότερες από 25 ταινίες και σε 4 τηλεοπτικές σειρές. Έχει ασχοληθεί επίσης με τη συγγραφή αρκετών βιβλίων.

Σύζυγός της ήταν ο καθηγητής Ιστορίας και ακαδημαϊκός Κωνσταντίνος Σβολόπουλος.

*«Από μικρή αγαπούσα την Ιστορία. Και να που αυτή η αγάπη με βρήκε και στον γάμο μου. Με τον Κωστή ήμασταν μαζί από το Δημοτικό συμμαθητές στη Σχολή Χιλλ. Ήταν ένα πολύ ωραίο παιδάκι, που η μάνα του το έντυνε με άσπρα ρούχα, λες και είχαμε Πάσχα. Αυτό το παιδάκι μου αρέσει πολύ είναι δικό μου, έλεγα, το θυμάμαι μέχρι τώρα».*

Τον ξαναείδε χρόνια μετά στη Θεσσαλονίκη, στο Βελλίδειο σε μια ομιλία του για τον Βενιζέλο.

*«Πήγα και του μίλησα σαν παλιά συμμαθήτρια. “Μη χαθούμε” μου είπε».* Τελικά, παντρεύτηκαν το 1997.

**Παραγωγός:** Γιώργος Σγουράκης

**Σκηνοθεσία:** Χρίστος Ακρίδας

**Δημοσιογραφική επιμέλεια:** Ιωάννα Κολοβού, Αντώνης Εμιρζάς

**Φωτογραφία:** Μαίρη Γκόβα

**Ηχοληψία:** Λάμπρος Γόβατζης

**Μοντάζ:** Βαγγέλης Βασιλάκης

**Διεύθυνση παραγωγής:** Στέλιος Σγουράκης

**Η εκπομπή προβάλλεται στη μνήμη της Κατερίνας Χέλμη**

**20.30 ΕΣ ΑΥΡΙΟΝ ΤΑ ΣΠΟΥΔΑΙΑ W**

**.............................................................................**

**ΠΑΡΑΣΚΕΥΗ 21 ΑΠΡΙΛΙΟΥ 2023**

**......................................................................**

**20.00 ΣΤΑ ΑΚΡΑ (Ε) W**

**21.00 TO ΜΑΓΙΚΟ ΤΩΝ ΑΝΘΡΩΠΩΝ (Ε) W**

**«Κατερίνα Χέλμη: “Όλα αυτά τα πρόσωπα, είμαι εγώ”»**

Ακόμα κι αν δεν έχουμε ανεβεί ποτέ στη σκηνή,  είμαστε οι ρόλοι που σημαδεύουν τη ζωή μας από το ξεκίνημα μέχρι και το τέλος της. Μοναχοί μας, μαζί με τους άλλους, στο σπίτι, στη δουλειά, δανειζόμαστε επιθυμίες άλλων, ντυνόμαστε ξένα όνειρα. Πασχίζουμε να βρούμε το πρόσωπό μας. «Ποιος είμαι;», αναρωτιόμαστε.

Ακούγοντας την **Κατερίνα Χέλμη** να ξεδιπλώνει την πορεία της στο θέατρο και στον κινηματογράφο, συλλογίζεσαι ότι είμαστε όλοι αυτοί οι ρόλοι μαζί.  Όλα αυτά τα παράξενα και αντιφατικά πρόσωπα, τα καλά, τα κακά, τα αστεία, τα τραγικά, είμαστε εμείς… οι ρόλοι που παίζουμε, εκείνοι που δεν παίξαμε ποτέ, εκείνοι που φοβηθήκαμε, εκείνοι που ονειρευτήκαμε. Όλα όσα λαχταρήσαμε, είμαστε εμείς.

Το εγώ μας πάλλεται μέσα στην πολλαπλότητά του, η συμπαγής και αδιατάρακτη ενότητα είναι ένας μύθος. Το μαγικό των ανθρώπων έχει να κάνει με την αποδοχή αυτής της πολλαπλότητας. Δεν είμαστε ένας, είμαστε πολλοί. Ο άνθρωπος είναι μια ευρύχωρη έννοια. Η αληθινότητα έχει να κάνει με ρυτίδες, ρωγμές, κενά, σιωπές. H φθορά, είναι ίσως η μόνη αλήθεια που δεν διαψεύδεται.

Η **Κατερίνα Χέλμη** με μια χάρη τιμά τον χρόνο που άφησε πάνω της τα ίχνη του. *«Τα ίχνη αυτά, οι ρυτίδες αυτές, είμαι εγώ»,* λέει και μας ταξιδεύει μακριά από το ψεύδος μιας άφθαρτης στο διάβα του χρόνου μάσκας.

**Σκηνοθεσία:** Πέννυ Παναγιωτοπούλου

**Ιδέα-επιστημονική επιμέλεια:** Φωτεινή Τσαλίκογλου

**Διεύθυνση φωτογραφίας:** Δημήτρης Κατσαΐτης

**Μοντάζ:** Γιώργος Σαβόγλου

**Εκτελεστής παραγωγός:** Παναγιώτα Παναγιωτοπούλου – p.p.productions

**Η εκπομπή προβάλλεται στη μνήμη της Κατερίνας Χέλμη**

**22.00 ΞΕΝΗ ΤΑΙΝΙΑ GR**

**.............................................................................**

**H ξένη σειρά ντοκιμαντέρ «ΣΤΑ ΑΔΥΤΑ ΤΗΣ ΤΡΟΦΙΚΗΣ ΑΛΥΣΙΔΑΣ» (ΤΗΕ FOOD CHAIN: FROM SOURCE TO TABLE) GR - Α' ΤΗΛΕΟΠΤΙΚΗ ΜΕΤΑΔΟΣΗ προγραμματίζεται ως εξής:**

**«ΣΤΑ ΑΔΥΤΑ ΤΗΣ ΤΡΟΦΙΚΗΣ ΑΛΥΣΙΔΑΣ» (ΤΗΕ FOOD CHAIN: FROM SOURCE TO TABLE)**

**Σειρά ντοκιμαντέρ, παραγωγής Σιγκαπούρης.**

Ο Covid-19 είναι η χειρότερη κρίση που έπληξε ποτέ το παγκόσμιο σύστημα τροφίμων: οι αγρότες είδαν τα προϊόντα τους να σαπίζουν, οι ελλείψεις πυροδότησαν αγορές πανικού στα σουπερμάρκετ και χιλιάδες εστιατόρια έβαλαν οριστικό λουκέτο.

Αν και η κρίση αμβλύνθηκε, ο Covid-19 μάς αφύπνισε σε σχέση με τα κακώς κείμενα της διαδρομής των τροφίμων από το αγρόκτημα έως το πιάτο.

Ενώ κρίνεται η τύχη και της δικής του επιχείρησης εστίασης, ο σεφ **Μινγκ Ταν** αναλαμβάνει την αποστολή να βρει τι πρέπει ν’ αλλάξει και αποκαλύπτει ένα σύστημα έτοιμο για αναδιάρθρωση.

**Δευτέρα 24/4/2023 - 21:00: Επεισόδιο 5ο: «Κάλεσμα αφύπνισης - Εστιατόρια»**

Ο Covid-19 οδήγησε στο λουκέτο περισσότερα από χίλια εστιατόρια στη Σιγκαπούρη.

Ενώ αγωνίζεται να σώσει τη δική του επιχείρηση και μέσο βιοπορισμού, ο σεφ **Μινγκ Ταν** ξεκινά μια αποστολή για ν’ ανακαλύψει πώς θα καταστεί πιο ανθεκτικός και βιώσιμος ο τομέας τροφίμων και ποτών.

Τι είναι τα εικονικά εστιατόρια;

Μπορούν τα ρομπότ ν’ αντικαταστήσουν τους μάγειρες και τους σερβιτόρους;

Είναι πιθανό να διαθέτει υπερβολικό αριθμό επιχειρήσεων εστίασης αυτό το μικροσκοπικό κράτος;

**Τρίτη 25/4/2023 - 21:00: Επεισόδιο 6ο: «Κάλεσμα αφύπνισης - Φάρμες»**

Ο Covid-19 φανέρωσε πόσο σημαντική είναι η ασφάλεια τροφίμων σε μια χώρα όπως η Σιγκαπούρη. Μπορεί το νησί αυτό να παραγάγει περισσότερο φαγητό ώστε να διαχειριστεί πιο αποτελεσματικά μια μελλοντική διατροφική απειλή;

Ο σεφ **Μινγκ Ταν** αποφασίζει να εργαστεί σ’ ένα αγρόκτημα για να δει αν μπορεί να γίνει πιο αποδοτικό.

Ανακαλύπτει μια ανερχόμενη αγροτεχνολογία, αλλά αναρωτιέται γιατί τα εκατομμύρια που διατίθενται στον τομέα δεν έχουν άμεσο αντίκτυπο στην αγορά. Μιλά με εμπλεκόμενους του κλάδου για ν’ ανακαλύψει τον λόγο.

**Τετάρτη 26/4/2023 - 21:00: Επεισόδιο 7ο: «Κάλεσμα αφύπνισης – Χώροι πώλησης τροφίμων»**

Με το ξέσπασμα του Covid-19, τα σουπερμάρκετ λύγισαν υπό το βάρος μιας πρωτοφανούς ζήτησης.

Σ’ αυτό το επεισόδιο, ο σεφ **Μινγκ Ταν** αναρωτιέται αν ήρθε η ώρα να ξανασκεφτούμε πού και πώς αγοράζουμε τα τρόφιμά μας.

Ανακαλύπτει ότι πρέπει ν’ αντισταθούμε στην παρόρμηση να περιφερόμαστε στα σουπερμάρκετ, αφού γι’ αυτό έχουν σχεδιαστεί.

Ερευνά πώς συσκευάζονται και παραδίδονται τα προϊόντα. Μιλάει με εταιρείες που προσπαθούν να φέρουν την ψηφιακή εποχή στα καταστήματα πώλησης τροφίμων και τις υπαίθριες αγορές.

Προσπαθεί να πουλήσει κατεψυγμένα προϊόντα στο Facebook Live και δοκιμάζει έναν εντελώς καινούργιο τρόπο ν’ αγοράζεις τρόφιμα που, δυνητικά, θα μπορούσε να μειώσει τη σπατάλη τροφίμων.

**Πέμπτη 27/4/2023 - 21:00: Επεισόδιο 8ο (τελευταίο): «Κάλεσμα αφύπνισης - Διατροφή»**

Η ζωή σε συνθήκες καραντίνας πυροδοτεί ανθυγιεινές διατροφικές συνήθειες, αλλά σήμερα περισσότερο από ποτέ, αυτές οι συνήθειες μπορεί να έχουν θανατηφόρες συνέπειες.

Γιατί είναι πιο πιθανό να εκδηλώσουν συμπτώματα του Covid-19 οι υπέρβαροι Ασιάτες απ’ ό,τι οι υπέρβαροι Καυκάσιοι;

Μήπως η υπερβολική κατανάλωση κρέατος οδηγεί στην εντατική κτηνοτροφία, που αποτελεί εστία νέων ασθενειών;

Τι πρέπει να γίνει για ν’ αλλάξει ο τρόπος που τρώμε;

Ο σεφ **Μινγκ Ταν** ερευνά πώς συνδέεται η διατροφή με την προέλευση των ιών και πώς μας καθιστά πιο ευάλωτους σ’ αυτούς.

**Παρασκευή 28/4/2023 - 21:00: Επεισόδιο 1ο: «Κεφτεδάκια ψαριού και καλαμάρια» ΕΠΑΝΑΛΗΨΗ**

Την τελευταία δεκαετία, έχουν καταγραφεί υψηλότερες ανατιμήσεις στα κεφτεδάκια ψαριού και στα καλαμάρια απ’ ό,τι σε άλλα τρόφιμα. Ο σεφ **Μινγκ Ταν** ερευνά τι επιφέρει αυτές τις αυξήσεις στις τιμές και ανακαλύπτει κάποιες απρόσμενες αιτίες.

**ΠΑΡΑΣΚΕΥΗ 28 ΑΠΡΙΛΙΟΥ 2023**

**......................................................................**

**13.00 ΕΛΛΗΝΙΚΗ ΣΕΙΡΑ: «ΜΑΝΤΑΜ ΣΟΥΣΟΥ» (Ε) W**

**14.00 ΕΛΛΗΝΙΚΗ ΤΑΙΝΙΑ W**

**«Χαμένα όνειρα» Κ8**

**Δράμα, παραγωγής 1961**

**Σκηνοθεσία-σενάριο:** Αλέκος Σακελλάριος

**Μουσική:** Μάνος Χατζιδάκις

**Φωτογραφία:** Νίκος Δημόπουλος, Giovanni Varriano

**Παίζουν:** Αντιγόνη Βαλάκου, Δημήτρης Παπαμιχαήλ, Νίκη Λινάρδου, Αθηνά Μιχαηλίδου, Γιώργος Δάνης, Γιώργος Δαμασιώτης, Λαυρέντης Διανέλλος, Θανάσης Βέγγος, Τζόλυ Γαρμπή, Γιώργος Βελέντζας, Γιώργος Λευτεριώτης, Μαργαρίτα Αθανασίου, Ι. Δαβουρλής, Ηλίας Σγουρόπουλος, Θάνος Μιστρογιάννης

**Υπόθεση:** Ένας νεαρός και μια κοπέλα (Δημήτρης Παπαμιχαήλ και Αντιγόνη Βαλάκου) εργάζονται προσωρινά, όπως δηλώνουν και οι δύο, σε μια επιχείρηση που εμπορεύεται κουβαρίστρες. Ο καθένας ονειρεύεται για τον εαυτό του μια καλύτερη δουλειά και έναν επιτυχημένο γάμο.

Όταν όμως η επιτυχία δεν έρχεται και οι μνηστήρες εξαφανίζονται, το μοναδικό στοιχείο μονιμότητας στη ζωή τους είναι η επιχείρηση και αυτό που σημαίνουν ο ένας για τον άλλο.

Πρόκειται για κινηματογραφική μεταφορά του θεατρικού έργου των Αλέκου Σακελλάριου - Χρήστου Γιαννακόπουλου «Η μεγάλη παρένθεση».

**15.30 Η ΚΑΛΥΤΕΡΗ ΤΟΥΡΤΑ ΚΕΡΔΙΖΕΙ GR**

**......................................................................**